Euroopan parlamentin päätöslauselma Eurooppa-neuvoston kokouksen tuloksista (Bryssel 22. ja 23. maaliskuuta 2005)



Virallinen lehti nro 033 E , 09/02/2006 s. 0487 - 0491



P6_TA(2005)0127 Eurooppa-neuvoston kokous (Bryssel 22. ja 23. maaliskuuta 2005) Euroopan parlamentin päätöslauselma Eurooppa-neuvoston kokouksen tuloksista (Bryssel 22. ja 23. maaliskuuta 2005) Euroopan parlamentti, joka - ottaa huomioon 22. ja 23. maaliskuuta 2005 kokoontuneen Eurooppa-neuvoston puheenjohtajavaltion päätelmät, - ottaa huomioon Eurooppa-neuvoston selonteon ja komission julkilausuman 22. ja 23. maaliskuuta 2005 pidetystä Eurooppa-neuvoston kokouksesta, - ottaa huomioon työjärjestyksen 103 artiklan 4 kohdan, I. Vakaus- ja kasvusopimus 1. pitää myönteisenä, että huippukokouksessa saavutettiin kuukausia kestäneen kiistelyn jälkeen poliittinen yhteisymmärrys vakaus- ja kasvusopimuksen uudistuksesta, jolla pyritään parantamaan talouspolitiikan koordinointia ja seurantaa ja samalla lisäämään joustavuutta sekä elvyttämään sitoumusta kurinalaiseen budjettipolitiikkaan, mikä on vakaan valuutan sekä talouskasvun ja työpaikkojen luomisen perusta; 2. pitää erityisen myönteisinä toimia sopimuksen ennaltaehkäisevän vaikutuksen vahvistamiseksi, velkatason entistä parempaa huomioon ottamista ja sopimusta siitä, että vakaus- ja kasvusopimus liitetään Lissabonin tavoitteisiin ja politiikkoihin, mutta on huolissaan siitä, että sopimuksen sitovan osan määräykset eivät ole tarpeeksi selviä; 3. kehottaa neuvostoa ja komissiota esittämään sovitut muutokset asetuksiin (EY) N:o 1466/97 [1] ja (EY) N:o 1467/97 [2] sekä ottamaan Euroopan parlamentti täysipainoisesti mukaan, jotta jäljellä oleviin huolenaiheisiin varmasti puututaan; 4. kehottaa komissiota hyödyntämään täysimääräisesti aloiteoikeuttaan ja käytettävissään olevia menettelyjä, jotta se voi varmistaa sopimuksen asianmukaisen täytäntöönpanon ja osallistua aktiivisesti makrotaloudelliseen koordinointiin; epäilee uudistuksen tätä puolta, sillä siinä menetettiin tilaisuus vahvistaa komission asemaa; II. Lissabonin strategian elvyttäminen 5. panee tyytyväisenä merkille sen, että neuvosto ja komissio ovat luvanneet antaa Lissabonin strategialle uuden sysäyksen ottamalla käyttöön kolmen vuoden sykliin perustuvan uuden, tarkennetun lähestymistavan, sekä sen, että Eurooppa-neuvosto asettui tukemaan monia Euroopan parlamentin ennen Eurooppa-neuvoston kokousta hyväksymiä kantoja, kuten strategian taloudellisen, sosiaalisen ja ympäristöä koskevan ulottuvuuden keskinäisen riippuvuuden vahvistamista; 6. edellyttää komission osoittavan aloitteellisuutta Lissabonin strategian elvyttämisessä esittämällä Lissabonin strategiaa koskevan yhteisön ohjelman, jossa määritetään selkeä yhteisön toimielinten toimia koskeva etenemissuunnitelma; vaatii, että parlamenttia kuullaan tarkasti sen sisällöstä ja että yhteistä ohjelmasuunnittelua varten luodaan tehokas komission ja parlamentin yhteinen toimintamekanismi; 7. kannattaa ajatusta, että jäsenvaltioiden on osallistuttava laajemmin kasvun ja työllisyyden edistämiseen käytännössä, ja kannattaa ajatusta "kansallisista uudistusohjelmista", joita edeltää avoin keskustelu sidosryhmien kanssa ja kansallisten parlamenttien kuuleminen; 8. pahoittelee kuitenkin, että Eurooppa-neuvosto ei hyväksynyt korkean tason työryhmän suositusta siitä, että komission on ilmoitettava vuosittain, mitkä jäsenvaltiot suoriutuvat parhaiten Lissabonin tavoitteista ja mitkä laahaavat jäljessä; 9. muistuttaa, että EU:n kansalaisten hyvinvointi on edellytyksenä Euroopan taloudelliselle menestykselle ja kilpailukyvylle; pitää odotettavissa olevaa vihreää kirjaa EU:n väestökehityksestä myönteisenä ja toistaa, että sen jälkeen on toteutettava konkreettisia toimia; 10. toistaa kantansa, että Lissabonin strategian on oltava keino vahvistaa Euroopan sosiaalista mallia suuremman sosiaalisen yhteenkuuluvuuden avulla, nostaa työllisyysastetta ja parantaa työpaikkojen laatua, parantaa työntekijöiden sopeutumiskykyä, investoida inhimilliseen pääomaan, uudistaa ja lujittaa sosiaaliturvajärjestelmää, edistää yhtäläisiä mahdollisuuksia ja sukupuolten tasapainoa sekä helpottaa työn ja perhe-elämän yhteensovittamista; 11. vahvistaa, että koko Euroopan alueella tarvitaan vakaata teollisuusrakennetta ja että on harjoitettava aktiivista teollisuuspolitiikkaa; 12. panee merkille, että pk-yritysten tärkeä asema innovoinnissa, kasvussa ja työllisyydessä on avoimesti tunnustettu; 13. yhtyy käsitykseen, että ympäristöpolitiikka on olennainen osa kestävää kasvua ja edistää työllisyyttä, ja korostaa, että on tärkeää keskittyä ekoinnovaatioihin ja ympäristöteknologiaan, jolloin EU pystyy vastaamaan moniin luonnonvaroihin ja ympäristöön, kuten biologiseen monimuotoisuuteen ja ilmastonmuutokseen, liittyviin haasteisiin; 14. pitää myönteisenä Eurooppa-neuvoston sitoutumista Euroopan sosiaalisen mallin mukaisiin täysin toimiviin palvelujen sisämarkkinoihin, jotta voidaan parantaa kilpailukykyä, luoda enemmän työpaikkoja ja lisätä kasvua mutta taata samalla sosiaalinen vastuu, kuluttajien oikeuksien suojelu sekä sosiaalisten normien ja ympäristönormien noudattaminen; on yhtä mieltä siitä, että lainsäädäntäprosessissa on pyrittävä kaikin tavoin varmistamaan laaja yhteisymmärrys palveludirektiivistä, joka täyttää kaikki nämä tavoitteet; 15. hyväksyy ja vahvistaa sen, että REACH-järjestelmässä on otettava huomioon sekä ympäristönsuojeluja terveysnäkökohdat että tarve edistää Euroopan teollisuuden kilpailukykyä ja että samalla on kiinnitettävä erityistä huomiota pk-yrityksiin ja niiden innovointikykyyn; 16. korostaa tarvetta taata, että Lissabonin strategian toteuttamiseen varataan EU:n talousarviossa ja jäsenvaltioiden talousarvioissa tarvittavat taloudelliset resurssit; 17. pyytää, että kansalliset ja EU:n talousarviot, mukaan lukien rahoitusnäkymät 2007—2013, ilmentäisivät tavoitteita, jotka pyritään saavuttamaan Lissabonin prosessissa; pitää Eurooppa-neuvoston voimakasta tukea Euroopan laajuiseen liikenneverkkoon liittyville ensisijaisille hankkeille myönteisenä ja kehottaa neuvostoa ja jäsenvaltioita nopeuttamaan suunnittelua ja varaamaan kansallisista talousarvioista tarvittavat varat ensisijaisille hankkeille ja erityisesti rajat ylittäville puuttuville yhteyksille; 18. pitää myönteisenä Eurooppa-neuvoston kantaa koheesiopolitiikan ja kestävän liikenteen merkitykseen ja rooliin Lissabonin strategian uudelleenkäynnistyksen sekä ja kasvu- ja työllisyystavoitteiden yhteydessä; 19. suhtautuu myönteisesti siihen, että yleistavoitteena tutkimuksen ja kehityksen alalla on edelleen investoida 3 prosenttia EU:n bruttokansantuotteesta siten, että varmistetaan yksityisten ja julkisten investointien asianmukainen jakautuminen; kehottaa jäsenvaltioita ja unionia asettamaan etusijalle tutkimusohjelmat, joissa yhdistyvät elämänlaadun parantamisen ja kestävän talouden vahvistamisen tavoitteet; korostaa innovointiin ja uuteen tekniikkaan tehtävien investointien ratkaisevaa merkitystä ratkottaessa EU:n globaalistuvassa maailmassa kohtaamia haasteita; 20. katsoo, että Lissabonin strategian onnistuminen edellyttää johdonmukaisempaa unionin tason investointialoitetta; III. Kestävä kehitys 21. yhtyy käsitykseen, että ympäristöpolitiikka vaikuttaa merkittävästi kestävään kasvuun ja työllisyyteen ja että EU:n on vastattava moniin luonnonvaroja ja ympäristöä, kuten ilmastonmuutosta ja ympäristöteknologiaa, koskeviin haasteisiin; panee tyytyväisenä merkille ympäristöpolitiikalle annetun keskeisen aseman kasvun, työllisyyden ja kilpailukyvyn lisääjänä eikä suinkaan vähiten elämänlaadun parantajana; kannattaa neuvoston kehotusta panna ekoteknologian toimintasuunnitelma pikaisesti täytäntöön; 22. on pettynyt EU:n kestävän kehityksen strategian uudelleentarkastelulle päätettyyn aikatauluun, koska katsoo ympäristöpolitiikan voivan tarjota huomattavia taloudellisia mahdollisuuksia etenkin, kun otetaan huomioon sen vaikutukset teolliseen innovointiin; kehottaa siksi komissiota toimimaan päättäväisesti ja esittämään asiaa koskevat ehdotukset mahdollisimman pian; katsoo, että tarkistetussa Lissabonin strategiassa määriteltyjen tavoitteiden saavuttamiseen on tarpeen varata riittävästi varoja; 23. toistaa, että on tarpeen hoitaa ja käyttää luonnonvaroja kestävällä tavalla, ja pyytää komissiota sisällyttämään tämän strategiaansa; 24. katsoo, että väliarvioinnissa olisi annettava asianmukainen painoarvo osuudelle, joka lupaavalla uudella teknologialla sekä ympäristöteknologialla ja korkeilla ympäristönormeilla voi olla voittoisan kilpailukykystrategian kehittämisessä; kehottaa tukemaan entistä enemmän ympäristöteknologiaa ja ekotehokkaita innovaatioita; painottaa yleisemmin elämänlaadun merkitystä investointeihin ja teollisuuden sijoittumiseen liittyvänä tekijänä; uskoo, että ilmastonmuutoksen ja biologisen monimuotoisuuden vähenemisen jättäminen vaille huomiota voi vakavasti heikentää kykyä saavuttaa nämä tavoitteet; 25. muistuttaa, että on tärkeää reagoida pian tartuntatautien uhkaan ja etenkin mahdolliseen maailmanlaajuiseen influenssaepidemiaan, joka voisi vaikuttaa etenkin haavoittuvimpiin väestöryhmiin, kuten lapsiin ja vanhuksiin; IV. Ilmastonmuutos 26. panee tyytyväisenä merkille aikomuksen tutkia Yhdistyneiden Kansakuntien ilmastonmuutosprosessin yhteydessä vuoden 2012 jälkeen sovellettavaan järjestelmään liittyviä vaihtoehtoja sekä laatia EU:n pitkän aikavälin strategia, jossa harkitaan tavoitetta, jonka mukaan kehittyneiden maiden päästöt vähenevät 15—30 prosenttia vuoteen 2020 mennessä; edellyttää EU:n pitävän kiinni johtoasemastaan, kun on kyse kansainvälisistä ponnistuksista ilmastonmuutoksen torjumiseksi, sekä antavan vuoden 2012 jälkeen sovellettavaa kunnianhimoista ohjelmaa koskevia konkreettisia ehdotuksia; 27. korostaa, että Kioton pöytäkirjan tavoitteet ovat ilmastonmuutosta koskevan maailmanlaajuisen strategian olennainen edellytys, mutta on asetettava uusia tavoitteita vuoden 2012 jälkeiselle ajalle, ja että maailmanlaajuiset päästöt pitäisi vähentää puoleen vuoteen 2050 mennessä maapallon lämpenemisen jarruttamiseksi niin, että lämpeneminen on enimmillään vähemmän kuin kaksi celsiusastetta esiteollisen kauden lämpötiloihin verrattuna; 28. korostaa, että muut politiikat ja toimet ovat välttämättömiä 15 jäsenvaltion EU:n yhteisten Kiotovelvoitteiden saavuttamiseksi erityisesti energian ja liikenteen aloilla, joilla päästöjen ennustetaan jatkavan merkittävää kasvuaan; 29. kehottaa jäsenvaltioita toteuttamaan lisätoimia, joiden avulla lisätään energiansäästöä, parannetaan energiatehokkuutta ja siirrytään uusiutuvien energialähteiden käyttöön, ja toistaa vaatimuksensa, että kansainvälisistä sopimuksista neuvoteltaessa kansainvälisten lentojen ja merikuljetusten päästöt sisällytetään päästöjen vähentämistavoitteisiin toisella velvoitekaudella vuoden 2012 jälkeen; V. YK:n huippukokouksen valmistelu 30. panee tyytyväisenä merkille, että Eurooppa-neuvosto pitää syyskuussa pidettävän vuosituhannen kehitystavoitteita käsittelevän YK:n huippukokouksen valmisteluja ensisijaisen tärkeinä; korostaa, että EU:n ja sen jäsenvaltioiden on osoitettava sitoutuneisuutensa kehitykseen ja vuosituhannen kehitystavoitteisiin kasvattamalla kehitysyhteistyölle osoitettujen määrärahojen osuutta EU:n talousarviossa ja parantamalla tuen tehokkuutta muun muassa siten, että ne pyrkivät poistamaan kaikki kehitysavun saamiselle asetetut ehdot; 31. tukee voimakkaasti Eurooppa-neuvoston toteamusta, että unionin tukea Afrikan mantereelle olisi vahvistettava; pitää myönteisinä komission vuodeksi 2005 ehdottamia Afrikkaa koskevia aloitteita; tähdentää, että tällaista keskittymistä kaikkein köyhimpiin maihin, joka liittyy johdonmukaisesti vuosituhannen kehitystavoitteiden saavuttamista koskeviin toimiin ja unionin sitoutumiseen köyhyyden poistamiseen, on tuettava lisäämällä merkittävästi sekä unionin että jäsenvaltioiden antamaa apua; 32. tukee voimakkaasti YK:n pääsihteerin kehittyneiden maiden valtion- ja hallitusten päämiehille esittämää kehotusta laatia selkeät aikataulut sille, miten virallisen kehitysavun määrä voidaan nostaa tavoitteena olevaan 0,7 prosenttiin BKT:sta; kehottaa EU:n jäsenvaltioita hyväksymään viipymättä tällaista konkreettista aikataulua koskevat komission tulevat ehdotukset; 33. tukee täysin YK:n pääsihteerin kehittyneiden maiden valtion- ja hallitusten päämiehille esittämää kehotusta tehdä päätös nopeasti tuloksiin johtavien aloitteiden ("Quick win") sarjan käynnistämisestä, kuten professori Jeffrey Sachsin johtamassa YK:n Millennium-hankkeessa ehdotettiin; 34. kehottaa EU:n jäsenvaltioita osoittamaan sitoutumisensa ihmisoikeuksien kunnioittamiseen tukemalla YK:n pääsihteerin ehdotusta YK:n ihmisoikeustoimikunnan korvaamisesta vahvemmalla ja uskottavammalla ihmisoikeusneuvostolla; VI. Ulkosuhteet 35. muistuttaa parlamentin vaatineen toistuvasti, että aseiden vientikieltoa Kiinaan ei poisteta nykytilanteessa, ja panee tyytyväisenä merkille, että Eurooppa-neuvosto ei ryhtynyt mihinkään lisätoimiin vientikiellon kumoamiseksi; 36. panee tyytyväisenä merkille Eurooppa-neuvoston päätöksen muodostaa työryhmä, jonka tehtävänä on raportoida Kroatian edistymisestä Euroopan unionin kanssa käytävien liittymisneuvotteluiden aloittamiselle asetettujen ehtojen täyttämisessä, ja kehottaa neuvostoa ja komissiota lähettämään seurantaryhmän Kroatiaan mahdollisimman pian, jotta neuvoston seuraavaan kokoukseen saataisiin luotettavia tuloksia päätöksenteon pohjaksi; 37. toistaa kantansa Libanonin nykyiseen tilanteeseen ja panee tyytyväisenä merkille Syyrian ulkoministerin ilmoituksen, että kaikki Syyrian joukot, sotilaalliset voimavarat ja tiedustelurakenteet vedetään kokonaisuudessaan Libanonista 30. huhtikuuta 2005 mennessä Yhdistyneiden Kansakuntien turvallisuusneuvoston päätöslauselman 1559 (2004) mukaisesti; kehottaa Euroopan unionin jäsenvaltioita ja neuvostoa ottamaan Libanonin vakauttamisen esiin YK:n turvallisuusneuvostossa; toivoo, että maahan muodostetaan uusi hallitus, jotta maa vakautuisi ja voitaisiin järjestää vapaat, oikeudenmukaiset ja avoimet vaalit; kehottaa neuvostoa huolehtimaan myös näiden vaalien edellä EU:n vaalitarkkailijaryhmän lähettämisestä maahan yhteisymmärryksessä Libanonin viranomaisten kanssa; 38. katsoo Kirgisian viimeaikaisten tapahtumien osoittavan maan väestön haluavan demokraattista muutosta ja tukee neuvoston julkilausumaa, jossa maan uusia johtajia pyydetään käynnistämään vuoropuhelu, jonka avulla voidaan varmistaa kansallisen sovinnon kautta sellainen demokraattinen prosessi, johon sisältyy oikeusvaltion periaatteiden ja ihmisoikeuksien tinkimätön noudattaminen; * * * 39. kehottaa puhemiestä välittämään tämän päätöslauselman neuvostolle, komissiolle ja jäsenvaltioiden sekä Bulgarian ja Romanian parlamenteille. [1] Neuvoston asetus (EY) N:o 1466/97, annettu 7 päivänä heinäkuuta 1997, julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta (EYVL L 209, 2.8.1997, s. 1). [2] Neuvoston asetus (EY) N:o 1467/97, annettu 7 päivänä heinäkuuta 1997, liiallisia alijäämiä koskevan menettelyn täytäntöönpanon nopeuttamisesta ja selkeyttämisestä (EYVL L 209, 2.8.1997, s. 6). --------------------------------------------------